ກອງປະຊຸມເຈົ້າໜ້າທີ່ຂັ້ນສູງສາກົນຂະແໜງປ້ອງກັນຄວາມສະຫງົບ
ກອງປະຊຸມສາກົນ ຄັ້ງທີ 7 ບັນດາເຈົ້າໜ້າທີ່
ຂັ້ນສູງ ຂະແໜງປ້ອງກັນຄວາມສະຫງົບ
(ພາບ: vietnam+)
ໃນວັນ 24-25/5, ກອງປະຊຸມສາກົນ ຄັ້ງທີ 7 ບັນດາເຈົ້າໜ້າທີ່ຂັ້ນສູງ ຂະແໜງປ້ອງກັນຄວາມສະຫງົບ ໄດ້ດຳເນີນ ຢູ່ເມືອງເອກ Groznyi ຂອງສາທາລະນະລັດ Chechnya ຂື້ນກັບສະຫະພັນລັດເຊຍ. ເຂົ້າຮ່ວມກອງປະຊຸມມີບັນດາ ເຈົ້າໜ້າທີ່ຮັບຜິດຊອບ ບັນຫາປ້ອງກັນຄວາມສະຫງົບ ທີ່ມາຈາກ 70 ກວ່າປະເທດທົ່ວໂລກ. ສ່ວນຝ່າຍຫວຽດນາມ ມີ ທ່ານ ພົນໂທ ໂຕເລີມ, ລັດຖະມົນຕີກະຊວງຕຳຫຼວດ ນຳໜ້າຄະນະຜູ້ແທນກະຊວງຕຳຫຼວດຫວຽດນາມ ເຂົ້າຮ່ວມການພົບປະ. ບັນດາຜູ້ແທນເຂົ້າຮ່ວມກອງປະຊຸມ ໄດ້ສຸມໃສ່ປຶກສາຫາລືບັນດາເນື້ອໃນ ເພື່ອແນໃສ່ຮັບປະກັນຄວາມສະຫງົບ, ສັນຕິພາບ ແລະ ສະຖຽນລະພາບ ຢູ່ຫຼາຍພາກພື້ນໃນໂລກ. ກ່າວຄວາມເຫັນໄຂກອງປະຊຸມ, ທ່ານ Patrushev ເລຂາສະພາປ້ອງກັນຄວາມສະຫງົບ ສະຫະພັນລັດເຊຍ ຢືນຢັນ ຄວາມສຳຄັນ ຂອງການສ້າງຕັ້ງແນວໂຮມຕ້ານການກໍ່ການຮ້າຍ ຢ່າງກວ້າງຂວາງ ບົນພື້ນຖານບັນດາມາດຖານ ແລະ ຫຼັກການກົດໝາຍສາກົນ ພາຍໃຕ້ການປະສານງານ ຂອງສະຫະປະຊາຊາດ.
ສ່ວນ ທ່ານ ພົນໂທ ໂຕເລີມ ລັດຖະມົນຕີກະຊວງຕຳຫຼວດຫວຽດນາມ, ມີບົດປະກອບຄຳເຫັນ ດ້ວຍຫົວເລື່ອງຕ້ານການອົບພະຍົບຢ່າງຜິດກົດໝາຍ ທີ່ກອງປະຊຸມ. ຕາມ ທ່ານ ພົນໂທ ໂຕເລີມ ແລ້ວ ນີ້ແມ່ນຫົວເລື່ອງຮີບເຮັ່ງ ແລະ ຕ້ອງໄດ້ເອົາໃຈໃສ່ທີ່ສຸດ, ພິເສດແມ່ນຢູ່ບັນດາປະເທດ ເອີລົບ. ຕາມ ທ່ານລົດຖະມົນຕີ ແລ້ວ, ຫວຽດນາມ ເຄີຍປະເຊີນໜ້າ ກັບບັນຫາຊາວອົບພະຍົບຢ່າງຜິດກົດໝາຍມາແລ້ວ ແຕ່ຫວຽດນາມສາມາດແກ້ໄຂບັນຫານີ້ເປັນຢ່າງດີ ແລະ ໄດ້ຮັບການຕີລາຄາສູງ ຈາກປະຊາຄົມສາກົນ. ທີ່ກອງປະຊຸມຄັ້ງນີ້, ຄະນະຜູ້ແທນຫວຽດນາມ ຈະແບ່ງປັນ ກັບປະຊາຄົມສາກົນ ບັນດາສາຍເຫດ ທີ່ພາໄປເຖິງ ການເກີດມີຊາວອົບພະຍົບແບບຜິດກົດໝາຍ ແລະ ບັນດາມາດຕະການແກ້ໄຂ ອາດສາມາດສະກັດກັ້ນສະພາບການນີ້ໄດ້.
(ແຫຼ່ງຄັດຈາກ VOV)